চড়ল ITC-গডফ্রে শেয়ার! মে মাসেই সিগারেটের দাম বাড়ার জল্পনা

ওয়েব ডেস্ক: মে মাসে সিগারেটের দামে (Cigarette Price Hike) বড়সড় বাড়তির ইঙ্গিত মিলতেই চাঙা শেয়ারবাজার (Share Market)। ২৯ এপ্রিল লেনদেন চলাকালীন ITC ও Godfrey Phillips-এর শেয়ার ৬.৫% পর্যন্ত লাফ দিয়েছে।

দুপুর ১টা নাগাদ ITC প্রায় ৪% উপরে, Godfrey Phillips ৬.৫% পর্যন্ত চড়ে। রিপোর্টে দাবি, আগামী মাসে দুই সংস্থাই গড়ে প্রায় ১৭% দাম বাড়াতে পারে। শুধু প্রিমিয়াম নয়, কমদামি ব্র্যান্ডেও একই প্রবণতা দেখা যেতে পারে।

আরও পড়ুন: ভোটের মিটতেই গ্যাসের দামে আগুন! একলাফে প্রায় হাজার টাকা বাড়ল বাণিজ্যিক সিলিন্ডার

ডিস্ট্রিবিউটর সূত্রে জানা গিয়েছে, ITC-র জনপ্রিয় Goldflake Premium প্যাকেটের দাম ১১৫ টাকা থেকে বেড়ে প্রায় ১৩৫ টাকা হতে পারে। এই খবরে FMCG সূচকেও গতি, নিফটি FMCG প্রায় ২% উপরে, নেতৃত্বে ITC।

প্রসঙ্গত, চলতি বছরের শুরুতেই আবগারি শুল্ক বাড়ায় চাপে পড়েছিল তামাক সংস্থাগুলি। নতুন ব্যবস্থায় ৪০% GST-র পাশাপাশি প্রতি ১,০০০ স্টিকে ২,০৫০–৮,৫০০ টাকা পর্যন্ত শুল্ক বসেছে। এতে মোট খরচ ২২–২৮% বেড়েছে বলে মত বিশ্লেষকদের।

প্রসঙ্গত, কর বাড়লেও দাম বাড়িয়ে মুনাফা ধরে রাখতে পারদর্শী এই সংস্থাগুলি। এখন দেখার, নতুন দামের ধাক্কা বাজার কতটা নেয়।